CELEX: 32020D0590
Language: hr
Date: 2020-04-24 00:00:00
Title: Provedbena odluka Komisije (EU) 2020/590 оd 24. travnja 2020. o izmjeni Odluke (EU) 2019/784 u pogledu ažuriranja relevantnih tehničkih uvjeta koji se primjenjuju na frekvencijski pojas 24,25–27,5 GHz (priopćeno pod brojem dokumenta C(2020) 2542) (Tekst značajan za EGP)

30.4.2020   
               
               
                  HR
               
               
                  Službeni list Europske unije
               
               
                  L 138/19
               
            
         PROVEDBENA ODLUKA KOMISIJE (EU) 2020/590
         оd 24. travnja 2020.
         o izmjeni Odluke (EU) 2019/784 u pogledu ažuriranja relevantnih tehničkih uvjeta koji se primjenjuju na frekvencijski pojas 24,25–27,5 GHz
         
            
               (priopćeno pod brojem dokumenta C(2020) 2542)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Odluku br. 676/2002/EZ Europskog parlamenta i Vijeća od 7. ožujka 2002. o regulatornom okviru za politiku radiofrekvencijskog spektra u Europskoj zajednici (Odluka o radiofrekvencijskom spektru) (1), a posebno njezin članak 4. stavak 3.,
         budući da:
         
                     (1)
                  
                  
                     Provedbenom odlukom Komisije (EU) 2019/784 (2) usklađuju se nužni tehnički uvjeti za dostupnost i učinkovitu upotrebu frekvencijskog pojasa 24,25–27,5 GHz u Uniji za zemaljske sustave koji se upotrebljavaju za pružanje usluga bežičnih širokopojasnih elektroničkih komunikacija.
                  
               
                     (2)
                  
                  
                     Izmjenama Radijskih propisa radiokomunikacijskog sektora Međunarodne telekomunikacijske unije na Svjetskoj radiokomunikacijskoj konferenciji 2019. (WRC-19) frekvencijski pojas 24,25–27,5 GHz („26 GHz”) usklađen je za međunarodne pokretne telekomunikacije na globalnoj razini (3) (IMT).
                  
               
                     (3)
                  
                  
                     Radijskim propisima ITU-R-a, kako su izmijenjeni (4), uvedena su globalna ograničenja izvanpojasnih emisija („zaštitna ograničenja”) primjenjiva u dvije faze na zemaljske bežične sustave sljedeće generacije (5G) koji mogu pružati usluge bežičnih širokopojasnih elektroničkih komunikacija u frekvencijskom pojasu 26 GHz radi zaštite pasivne satelitske službe istraživanja Zemlje ((pasivni) EESS) u frekvencijskom pojasu 23,6–24 GHz (5). Ta su zaštitna ograničenja blaža od usklađenih ograničenja EU-a (6). Primjenom ograničenja prve faze u Uniji trebala bi se osigurati pravodobna dostupnost 5G opreme i olakšati ulaganja u 5G infrastrukturu na jedinstvenom tržištu. Ograničenjima druge faze, zajedno sa zahtjevom da se za pružanje usluge bežičnog pristupa ne smiju uvoditi zemaljski sustavi visoke gustoće u odgovarajućem frekvencijskom pojasu ispod 23,6 GHz, osigurava se odgovarajuća zaštita (pasivnog) EESS-a kao i usluga meteoroloških satelita u frekvencijskom pojasu 23,6–24 GHz.
                  
               
                     (4)
                  
                  
                     Zaštitna ograničenja prve faze koja se primjenjuju do 1. rujna 2027. na temelju Radijskih propisa ITU-R-a mogla bi, ovisno o brzini uvođenja zemaljskih bežičnih sustava sljedeće generacije (5G) u pojasu 26 GHz, povećati rizik od štetnih smetnji za (pasivni) EESS koji djeluje na globalnoj razini (npr. sustav Copernicus i određeni meteorološki sateliti). Stoga je ključno da se zaštitna ograničenja druge faze počnu primjenjivati prije početka masovnog uvođenja 5G tehnologije u Uniji, što se očekuje od 2025 (7).
                  
               
                     (5)
                  
                  
                     Daljnjom primjenom postojećih strožih zaštitnih ograničenja usklađenih na razini EU-a na jedinstvenom tržištu postigla bi se bolja zaštita (pasivnog) sustava EESS na cijelom području Unije. Međutim, primjena zaštitnih ograničenja u Uniji koja se razlikuju od onih koja se primjenjuju u ostatku svijeta, a posebno strožih ograničenja, mogla bi utjecati na dostupnost i izbor opreme, što bi pak moglo negativno utjecati na troškove opreme i opseg ulaganja u mreže velikog kapaciteta (5G).
                  
               
                     (6)
                  
                  
                     Rezolucijom WRC-19 br. 242, koja je sastavni dio Radijskih propisa ITU-R-a, potvrđuje se da frekvencijski pojasevi neposredno ispod frekvencijskog pojasa 23,6–24 GHz nisu namijenjeni za mobilne sustave visoke gustoće. Tom potvrdom na međunarodnoj razini pridonosi se zaštiti (pasivnog) EESS-a u tom pojasu povrh zaštitnih ograničenja druge faze za frekvencijski pojas 26 GHz na temelju Radijskih propisa ITU-R-a. Takvim mjerama poboljšava se zaštita (pasivnog) EESS-a i kvaliteta satelitskih podatka potrebnih za vremensku prognozu. Zbog toga ne bi smjelo biti novog uvođenja zemaljskih sustava kojima se pružaju usluge elektroničkih komunikacija u frekvencijskom pojasu 22–23,6 GHz u Uniji. Nadalje, mogu se razmotriti i odgovarajuće mjere za zaštitu (pasivnog) EESS-a ako bi se takvi sustavi visoke gustoće uveli u navedenom frekvencijskom pojasu izvan Unije.
                  
               
                     (7)
                  
                  
                     Na temelju članka 4. stavka 2. Odluke br. 676/2002/EZ i s obzirom na hitnu potrebu za očuvanjem regulatorne sigurnosti na jedinstvenom tržištu radi provedbe članka 54. Direktive (EU) 2018/1972 Europskog parlamenta i Vijeća (8), Komisija je od Europske konferencije poštanskih i telekomunikacijskih uprava (CEPT) (9) zatražila da, u skladu s Komisijinim ovlaštenjem CEPT-u za izradu usklađenih tehničkih uvjeta za upotrebu spektra radi potpore uvođenju zemaljskih bežičnih sustava sljedeće generacije (5G) u Uniji (10), procijeni i izvijesti o svim prilagodbama zaštitnih ograničenja na temelju Provedbene odluke (EU) 2019/784.
                  
               
                     (8)
                  
                  
                     CEPT je odgovorio dopisom od 6. ožujka 2020. (11) s tehničkim podacima, u kojem pruža pojašnjenja za dio Komisijinih upita i preporučuje poželjni pristup zaštiti (pasivnog) EESS-a u frekvencijskom pojasu 23,6–24 GHz uzimajući u obzir zaključke WRC-19 i potrebu za dugoročnom zaštitom (pasivnog) sustava EESS. Konkretno, taj pristup uključuje raniji rok za prijelaz na ograničenja druge faze kako bi se izbjegao rizik masovnog uvođenja 5G opreme za koju vrijede ograničenja prve faze te zahtjev za sprečavanje visoke gustoće zemaljskih sustava koji mogu pružati usluge bežičnih širokopojasnih elektroničkih komunikacija u frekvencijskom pojasu 22–23,6 GHz.
                  
               
                     (9)
                  
                  
                     Stoga bi Provedbenu odluku (EU) 2019/784 trebalo izmijeniti kako bi se održala ravnoteža politika Unije o uvođenju 5G tehnologije i praćenju Zemljine atmosfere i površine te kako bi se potaknula vodeća uloga Unije u globalnom ekosustavu 5G opreme i usluga.
                  
               
                     (10)
                  
                  
                     Nadalje, CEPT razvija tehničke alate (12) za pitanje uvođenja 5G tehnologije u frekvencijskom pojasu 26 GHz na temelju upotrebe spektra odobrene režimima ovlašćivanja koji nisu pojedinačna prava korištenja, kao što su opće ovlaštenje ili kombinirano pojedinačno/opće ovlaštenje. Ti alati državama članicama pružaju smjernice o mogućim rješenjima na nacionalnoj razini u skladu s njihovim obvezama u tom pojasu i uzimajući u obzir daljnje uvođenje satelitskih zemaljskih postaja za EESS, službu istraživanja svemira (SRS) i nepokretne satelitske usluge (FSS).
                  
               
                     (11)
                  
                  
                     Mjere predviđene ovom Odlukom u skladu su s mišljenjem Odbora za radiofrekvencijski spektar, koji je osnovan Odlukom br. 676/2002/EZ,
                  
               DONIJELA JE OVU ODLUKU:
         
            Članak 1.
            Provedbena odluka (EU) 2019/784 mijenja se kako slijedi:
            
                        (1)
                     
                     
                        U članku 2. prvi stavak zamjenjuje se sljedećim:
                        „Do 30. lipnja 2020. države članice određuju i stavljaju na raspolaganje, na neisključivoj osnovi, frekvencijski pojas 24,25–27,5 GHz za zemaljske sustave koji se upotrebljavaju za pružanje usluga bežičnih širokopojasnih elektroničkih komunikacija u skladu s nužnim tehničkim uvjetima utvrđenima u Prilogu.”;
                     
                  
                        (2)
                     
                     
                        U članku 7. prvi stavak zamjenjuje se sljedećim:
                        „Države članice dužne su do 30. rujna 2020. izvijestiti Komisiju o provedbi ove Odluke.”;
                     
                  
                        (3)
                     
                     
                        Prilog se mijenja u skladu s Prilogom ovoj Odluci.
                     
                  
         
            Članak 2.
            Ova je Odluka upućena državama članicama.
         
         
            Sastavljeno u Bruxellesu 24. travnja 2020.
            
               
                  Za Komisiju
               
               Thierry BRETON
               
                  Član Komisije
               
            
         
         
            (1)  SL L 108, 24.4.2002., str. 1.
         
         
            (2)  Provedbena odluka Komisije (EU) 2019/784 оd 14. svibnja 2019. o usklađivanju frekvencijskog pojasa 24,25–27,5 GHz za zemaljske sustave koji se upotrebljavaju za pružanje usluga bežičnih širokopojasnih elektroničkih komunikacija u Uniji (SL L 127, 16.5.2019., str. 13.).
         
            (3)  U skladu s Rezolucijom br. 750 ITU-R-a (koju je revidirao WRC-19) o kompatibilnosti između satelitske službe istraživanja Zemlje (pasivne) i relevantnih aktivnih usluga.
         
            (4)  http://www.itu.int/pub/R-REG-RR (izdanje 2020.).
         
            (5)  Za bazne stanice/terminalne stanice 5G to su: -33/-29 dBW/200 MHz do 1. rujna 2027. (prva faza) i -39/-35 dBW/200 MHz nakon toga (druga faza).
         
            (6)  Tj. dodatna osnovna ograničenja iz tablica 4. i 6. Priloga Provedbenoj odluci (EU) 2019/784.
         
            (7)  Vidjeti Komunikaciju Komisije „5G za Europu – Akcijski plan”, COM(2016) 588 final.
         
            (8)  Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (SL L 321, 17.12.2018., str. 36.).
         
            (9)  Dopis CEPT-u od 20. prosinca 2019. (Odbor za elektroničke komunikacije, Projektni tim 1, dok. ECC PT1 (20) 011).
         
            (10)  Dokument RSCOM16 – 40rev3.
         
            (11)  CEPT-ov dopis od 6. ožujka 2020. „CEPT-ov odgovor na dodatne informacije u vezi s posljedicama zaključaka WRC-19 na usklađene tehničke uvjete u pojasu 26 GHz” (Odbor za elektroničke komunikacije, dok. ECC(20)055).
         
            (12)  Npr. (nacrt) Izvješća ECC-a br. 317 „Dodatni rad na pojasu 26 GHz radi rješavanja pitanja upotrebe spektra na temelju režima ovlašćivanja koji nisu pojedinačna prava korištenja: tehnički alati za potporu upravama” (odobrio Odbor za elektroničke komunikacije (ECC) za javno savjetovanje 6. ožujka 2020.).
      
      
         
            PRILOG
            Prilog Provedbenoj odluci (EU) 2019/784 mijenja se kako slijedi:
            
                        (1)
                     
                     
                        Tablica 4. zamjenjuje se sljedećim:
                        
                           „Tablica 4.
                        
                        
                           Dodatno ograničenje snage izvan pojasa za bazne stanice
                        
                        
                                    Frekvencijski raspon
                                 
                                 
                                    Maksimalna ukupna izračena snaga (TRP)
                                 
                                 
                                    Pojasna širina mjerne frekvencije
                                 
                                 
                                    Stupanje na snagu
                                 
                              
                                    23,6–24,0 GHz
                                 
                                 
                                    –33 dBW
                                 
                                 
                                    200 MHz
                                 
                                 
                                    Stupanje na snagu ove Odluke (1)
                                    
                                 
                              
                                    –39 dBW
                                 
                                 
                                    200 MHz
                                 
                                 
                                    1. siječnja 2024. (2)
                                    
                                 
                              
                  
                        (2)
                     
                     
                        Tablica 6. zamjenjuje se sljedećim:
                        
                           „Tablica 6.
                        
                        
                           Dodatno ograničenje snage izvan pojasa za terminalne stanice
                        
                        
                                    Frekvencijski raspon
                                 
                                 
                                    Maksimalna ukupna izračena snaga (TRP)
                                 
                                 
                                    Pojasna širina mjerne frekvencije
                                 
                                 
                                    Stupanje na snagu
                                 
                              
                                    23,6–24,0 GHz
                                 
                                 
                                    –29 dBW
                                 
                                 
                                    200 MHz
                                 
                                 
                                    Stupanje na snagu ove Odluke
                                 
                              
                                    –35 dBW
                                 
                                 
                                    200 MHz
                                 
                                 
                                    1. siječnja 2024. (3)
                                    
                                 
                              
                  
               (1)  Države članice ne dopuštaju novo uvođenje zemaljskih sustava koji su sposobni pružati usluge bežičnih širokopojasnih elektroničkih komunikacija u frekvencijskom području 22–23,6 GHz kako bi se osigurala odgovarajuća zaštita satelitske službe istraživanja Zemlje (pasivna) i službe radioastronomije u frekvencijskom pojasu 23,6–24 GHz u vezi s ograničenjem koje se primjenjuje nakon 1. siječnja 2024.
            
               (2)  To se ograničenje primjenjuje na bazne stanice koje se stavljaju u upotrebu nakon 1. siječnja 2024. To se ograničenje ne primjenjuje na bazne stanice koje su stavljene u upotrebu prije tog datuma. Za te bazne stanice ograničenje od –33 dBW/200 MHz primjenjuje se i nakon 1. siječnja 2024. Države članice razmatraju dodatne mjere za procjenu i ublažavanje ukupnog učinka tih baznih stanica u odnosu na svoju obvezu iz članka 3. točke (a) u pogledu (pasivne) satelitske službe istraživanja Zemlje. Takve se mjere, između ostalog, odnose na prilagodbu veličine dodijeljenih blokova, konfiguraciju antene, snagu unutar bloka ili raširenost opreme.”
            
               (3)  To se ograničenje primjenjuje na terminalne stanice koje se stavljaju u upotrebu nakon 1. siječnja 2024. To se ograničenje ne primjenjuje na terminalne stanice koje su stavljene u upotrebu prije tog datuma. Za te terminalne stanice ograničenje od –29 dBW/200 MHz primjenjuje se i nakon 1. siječnja 2024.”